FlySafair ontken stelselprobleme tydens R2-promosieFlySafair Die Suid-Afrikaanse laekoste-lugredery, FlySafair, het Donderdag ontken hul aanlynkoopstelsel was foutief nadat ŉ promosie bekendgestel is waardeur reisigers vliegkaartjies vir R2 stuk kon koop. FlySafair het Donderdag die groot promosieveldtog aangekondig waarin 15 000 vliegkaartjies na verskeie plekke regoor die land vir slegs R2 stuk beskikbaar was. Kort daarna het klagtes egter op sosiale media begin instroom van kliënte wat meen die promosie is ŉ “bemarkingsfoefie” omdat die aanlyn-stelsel glo nie die swaar internetverkeer kan hanteer nie en dit dus onmoontlik is om een van die spotgoedkoop kaartjies te koop. Kirby Gordon, die maatskappy se adjunk-uitvoerende hoof van verkope en verspreiding, het erken daar was “klein probleme” met hul stelsel, maar het dit toegeskryf aan verbruikers se “swak internetverbinding”. “Ons beleef nie regtig groot probleme nie. Ons kom agter die enigste mense wat probleme ondervind, is diegene wat swak internetverbinding het. Indien jou verbinding te swak is, sal die stelsel jou na een minuut weer uitgooi,” het Gordon gesê. Volgens Gordon het die maatskappy die promosie bekendgestel omdat hulle wil hê mense moet hul dienste beleef en sien wat die lugredery kan bied. Die promosie is ook gekoppel aan die lugredery se tweede verjaardagvieringe. ‘n Skermskoot van ‘n inskrywing op FlySafair se Facebook-blad. Foto: Facebook FlySafair het verlede jaar 30 000 kaartjies beskikbaar gestel vir slegs R1 per kaartjie ter herdenking van hul eerste verjaardag. Hoewel hulle daarin geslaag het om 30 000 kaartjies te verkoop, het die verkoping in ŉ nagmerrie ontaard toe die webwerf binne ure ineengestort het. FlySafair moes sy kliënte formeel om verskoning vra. Gordon het Donderdag gesê hulle het hul les geleer en dié keer ŉ ander aanslag gebruik. “Die vorige keer het ons ŉ bediener-stelsel gebruik, maar gevind dit kan nie groot volumes verkeer hanteer nie. Vanjaar het ons baie geld belê om ŉ wolk-stelsel te gebruik wat outomaties en betroubaar is,” het hy gesê. Die stelsel het volgens Gordon selfs ŉ “wagkamer” waar verbruikers kan sien hoe ver hulle in die tou is om kaartjies te koop.